ད་པ་བྱིན་གྱིས་བརླབ་པ་ནི༔» རྃ་ཡྃ་ཁྃ༔ ཨོཾ་ཨཱཿཧཱུྃ༔ «གིས་སྦྱངས་སྤེལ་བསྒྱུར༔» ཧཱུྃ༔ སྟོང་པའི་ངང་ལས་ཞིང་ཁམས་འཛིན་མའི་ཁྱོན༔ ཡོངས་སུ་གང་བའི་བརྡ་བསྒྱུར་ལྷ་མོའི་ཚོགས༔ སྣ་ཚོགས་མཆོད་འཛིན་ཡིད་འོང་རིག་མའི་གར༔ ལེགས་པར་བསྒྱུར་ཞིང་མཆོད་སྤྲིན་བདུད་རྩིར་གྱུར༔ ཨོཾ་བཛྲ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་ཝི་དྱེ་ཤབྡ་ཨཱཿཧཱུྃ༔ ཨོཾ་བཛྲ་རཱུ་པ་ཤབྡ་གནྡྷེ་རཱ་ས་སྤརྴེ་ཨཱཿཧཱུྃ༔ ཨོཾ་སརྦ་པཉྩ་ཨ་མྲྀ་ཏ་རཀྟ་བ་ལིཾ་ཏ་ཧཱུྃ་ཧྲཱིཿཋཿ «གཉིས་པ་དངོས་གཞི་ལ་དགུ་ལས། དང་པོ་ཏིང་འཛིན་རྣམ་གསུམ་ལ། » ཧཱུྃ༔ ཀ་དག་ཁྲེགས་ཆོད་ཁྱབ་ཅིང་གདལ༔ ཨཱཿ ཟང་ཐལ་ངང་ལ་རང་རྩལ་རྫོགས༔ ཨོཾ༔ ཀུན་རྒྱུ་ས་བོན་ཕྱག་མཚན་གྱུར༔ ཧཱུྃ་ཨེ་ཡྃ་རྃ་ཁྃ་སུྃ་ཀེཾ་བྷྲཱུྃ༔ «གཉིས་པ་རྟེན་དང་བརྟེན་པར་བསྐྱེད་པ་ནི། » ཧཱུྃ༔ སྟོང་པའི་ངང་ལས་སྣང་སྲིད་ཟང་ཐལ་ཀློང་༔ ཁྱབ་བརྡལ་རང་བཞིན་འབྱུང་ལྔ་བསྣོལ་བ་ཡི༔ ལྷུན་གྲུབ་གསལ་སྟོང་འོད་ཀྱི་གཞལ་ཡས་ཁང་༔ གྲུ་བཞི་སྒོ་རྫོགས་རྒྱན་དང་རྟ་བབས་མཛེས༔ རིན་ཆེན་ཏོག་མཛེས་འཇའ་ཟེར་འོད་ཀློང་གཏིབས༔ དེ་དབུས་སྣ་ཚོགས་པདྨ་ཉི་ཟླའི་སྟེང་༔ ཧྲཱིཿལས་འཇིག་རྟེན་དབང་ཕྱུག་སྤྱན་རས་གཟིགས༔ སྐུ་མདོག་དཀར་གསལ་ཞལ་གཅིག་ཕྱག་བཞི་པ༔ རིན་ཆེན་ཐོར་ཚུགས་ལོངས་སྐུའི་དབུ་རྒྱན་ལ༔ སྣ་ཚོགས་དར་གྱི་ཅོད་པན་དབྱིངས་ལ་བསྐྱོད༔ ཞི་འཛུམ་མཛེས་ལྡན་ཐུགས་རྗེས་ཕྱོགས་བཅུར་གཟིགས༔ གཡས་གཡོན་དང་པོ་ཤེལ་ཕྲེང་པད་དཀར་འཛིན༔ འོག་མ་གཉིས་ཀྱིས་ནོར་བུ་ཐལ་མོ་སྦྱར༔ སྐུ་སྟོད་ལྷ་རྫས་དར་སྔོན་རྒྱན་གྱིས་བཀླུབས༔ སྐུ་སྨད་དར་དམར་མཛེས་པའི་ཨང་རག་གསོལ༔ རིན་ཆེན་སྣ་ཚོགས་རྒྱན་གྱིས་ལེགས་པར་སྤྲས༔ རྡོ་རྗེ་སྐྱིལ་ཀྲུང་མངོན་རྫོགས་རྒྱལ་པོའི་ཚུལ༔ སྣང་སྟོང་འཇའ་ལུས་སྒྲིབ་མེད་གསལ་བར་བསྒོམ༔ ཧཱུྃ༔ ཤར་ཕྱོགས་པད་འདབ་ཚོམ་བུའི་གདན་སྟེང་དུ༔ ཐུགས་རྗེ་ཆེན་པོ་ཁ་སརྤ་ཎི་མཐིང་༔ ལོངས་སྐུའི་ཆ་ལུགས་མཛེས་འཛུམ་རྒྱན་གྱིས་སྤྲས༔ ཕྱག་གཡས་མཆོག་སྦྱིན་གཡོན་པས་སྐྱབས་སྦྱིན་ཚུལ༔ གཡས་བསྐུམ་གཡོན་བརྐྱང་ཕྱེད་སྐྱིལ་སྟབས་ཀྱིས་བཞུགས༔ ཧཱུྃ༔ ལྷོ་ཕྱོགས་པད་འདབ་ཚོམ་བུའི་གདན་སྟེང་དུ༔ ཐུགས་རྗེ་ཆེན་པོ་ས་སྙིང་སྐུ་མདོག་སེར༔ དགྱེས་བཞད་མདངས་མངའ་ལོངས་སྐུའི་རྒྱན་གྱིས་སྤྲས༔ ཕྱག་གཡས་ཆོས་འཆད་གཡོན་པས་མཉམ་བཞག་ཅན༔ གཡས་བརྐྱང་གཡོན་བསྐུམ་ཕྱེད་སྐྱིལ་སྟབས་ཀྱིས་བཞུགས༔ ཧཱུྃ༔ ནུབ་ཕྱོགས་པད་འདབ་ཚོམ་བུའི་གདན་སྟེང་དུ༔ ཐུགས་རྗེ་ཆེན་པོ་ནམ་མཁའི་རྒྱལ་པོ་དམར༔ མཛེས་ཆགས་འཛུམ་ལྡན་ལོངས་སྐུའི་རྒྱན་སྤྲས་ལྡན༔ ཕྱག་གཉིས་ལས་ཀྱི་ཕྱག་རྒྱ་ཐུགས་ཀར་བསྣོལ༔ ཞབས་གཉིས་རྡོ་རྗེ་སྐྱིལ་མོ་ཀྲུང་གིས་བཞུགས༔ ཧཱུྃ༔ བྱང་ཕྱོགས་པད་འདབ་ཚོམ་བུའི་གདན་སྟེང་དུ༔ ཐུགས་རྗེ་ཆེན་པོ་འཁོར་ལོས་བསྒྱུར་རྒྱལ་ལྗང་༔ ཁྲོ་འཛུམ་མཛེས་ལྡན་ལོངས་སྐུའི་རྒྱན་གྱིས་སྤྲས༔ ཕྱག་གཡས་མཆོག་སྦྱིན་གཡོན་པས་ཟིལ་གནོན་ཅན༔ ཞབས་གཉིས་བཤིབས་ཤིང་ལྡེམ་པའི་ཚུལ་གྱིས་བཞུགས༔ ཐམས་ཅད་ཤེལ་ཕྲེང་པད་དཀར་མཛེས་ཚུལ་བསྣམས༔ གསལ་སྟོང་གཟི་འབར་མ་བཅོས་ལྷང་ངེར་གསལ༔ ཧཱུྃ༔ མཚམས་བཞི་པད་འདབ་ཚོམ་བུའི་གདན་སྟེང་དུ༔ རྒྱལ་ཡུམ་སྒྲོལ་མ་དཀར་སེར་དམར་ལྗང་མཐིང་༔ མཉེན་ལྕུག་འཁྲིལ་ལྡེམ་གར་སྒེག་མཛེས་པ་མོ༔ རལ་པའི་ཐོར་ཚུགས་རིགས་ལྔའི་རྒྱན་གྱིས་སྤྲས༔ ཞལ་འཛུམ་མདངས་ལྡན་ནུ་མ་བྷ་ག་རྒྱས༔ ཕྱག་གཡས་མཆོག་སྦྱིན་གཡོན་པས་སྐྱབས་སྦྱིན་མཛད༔ སྣ་ཚོགས་མཛེས་ལྡན་འགྲེང་ཐབས་ཚུལ་གྱིས་བཞུགས༔ ཧཱུྃ༔ གཞན་ཡང་ཕྱི་ནང་སྒོ་སྐྱོང་ལ་སོགས་པ༔ དཀྱིལ་འཁོར་གསང་བའི་ལྷ་ཚོགས་མ་ལུས་རྣམས༔ ཆུ་ཟླ་དང་ནི་འཇའ་ཚོན་ལྷགས་པ་ལྟར༔ གསལ་སྟོང་མ་བཅོས་སྤྲོས་བྲལ་ངང་ལ་བསྐྱེད༔ དེ་ལྟར་དུ་གསལ་བའི་གནས་གསུམ་ལས་འོད་ཟེར་འཕྲོས་པས༔ འོག་མིན་བདེ་ཆེན་བཀོད་པའི་ཞིང་ཁམས་ནས༔ ལོངས་སྐུ་སྤྱན་རས་གཟིགས་དབང་ལ་འཁོར་སངས་རྒྱས་བྱང་སེམས་རྣམས་ཀྱིས་བསྐོར་བ་སྤྱན་དྲངས༔ ཨོཾ་བཛྲ་ས་མ་ཡ་ཕཻཾ་ཕཻཾ༔ «གསུམ་པ་སྤྱན་འདྲེན་པ་ནི༔» ཧཱུྃ༔ འོག་མིན་ལྷུན་གྲུབ་ཞིང་ཁམས་ནས༔ ལོངས་སྐུ་སྤྱན་རས་གཟིགས་དབང་ལ། སངས་རྒྱས་བྱང་སེམས་ཚོགས་ཀྱིས་བསྐོར༔ གནས་འདིར་སྤྱན་འདྲེན་གཤེགས་སུ་གསོལ༔ ཨོཾ་བཛྲ་ས་མཱ་ཡ་ཛ་ཛཿ «བཞི་པ་བཞུགས་སུ་གསོལ་བ་ནི༔» ཧཱུྃ༔ མ་སྐྱེས་སྐྱོན་བྲལ་པདྨ་ཉི་ཟླའི་གདན༔ མི་ཤིགས་འཁོར་ལོ་རྒྱས་པའི་ཁྲི་སྟེང་དུ༔ འགྲོ་འདུལ་ལོངས་སྐུ་ཡེ་ཤེས་ལྷ་ཚོགས་རྣམས༔ ཆུ་ཟླ་ལྟ་བུར་རྙོག་མེད་བརྟན་པར་བཞུགས༔ ཨོཾ་བཛྲ་ས་མ་ཡ་ཏིཥྛ་ལྷན༔ «ལྔ་པ་ཕྱག་འཚལ་བ་ནི༔» ཧཱུྃ༔ སྐྱེ་མེད་སྙིང་པོ་སྒྱུ་མའི་ངང་ཚུལ་ཅན༔ ཁ་དོག་བྲལ་ཡང་མ་འགགས་སྣ་ཚོགས་འཆར༔ ཀུན་རྒྱུ་ཤེས་རབ་འོད་ཀྱི་དྲྭ་བའི་སྐུ༔ འཕགས་མཆོག་སྤྱན་རས་གཟིགས་ལ་ཕྱག་འཚལ་བསྟོད། ཨོཾ་ན་མོ་པཱུ་རུ་ཤ་ཡ་ཧོཿ «དྲུག་པ་མཆོད་པ་ནི༔» ཧཱུྃ༔ ཕྱི་ཡུལ་ཚོགས་དྲུག་མཆོད་སྤྲིན་ལྷ་མོའི་གར༔ གནས་ལུགས་ངོ་བོ་དྲན་རིག་སྤྲིན་ཕུང་གཏིབས༔ ཡེ་གྲོལ་རང་བྱུང་སྒྱུ་མའི་རོལ་རྩེད་འདི༔ ཟིལ་གནོན་ལོངས་སྐུའི་ལྷ་ལ་འབུལ་བར་བགྱི། ཨོཾ་བཛྲ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་ཝི་དྱེ་ཤབྡ་རཱུ་པ་ཤབྡ་གནྡྷེ་རཱ་ས་སྤརྴེ་པཱུ་ཛ་ཁཱ་ཧི༔ ཨོཾ་བཛྲ་ཨ་མྲྀ་ཏ་རཀྟ་བྷ་ལིངྟ་སརྦ་པཱུ་ཛ་ཁཱ་ཧི༔ «བདུན་པ་བསྟོད་པ་ནི༔» ཧཱུྃ༔ སྐྱེ་མེད་ཀ་དག་རང་བྱུང་སྙིང་པོ་ཅན། །མི་གཡོ་ཏིང་འཛིན་གསལ་སྟོང་བརྡ་ཡི་སྐུ། །ལོངས་སྤྱོད་རྫོགས་སྐུ་འཕགས་མཆོག་སྙིང་རྗེའི་ལྷར། །དམིགས་མེད་བློ་འདས་དེ་བཞིན་ཕྱག་འཚལ་བསྟོད། «བརྒྱད་པ་ཛཔ྄་བསྐུལ་ནི། » ཧཱུྃ༔ ཡང་གསང་བླ་མེད་ཐུགས་དམ་གཅིག་བསྡུས་པ༔ བྱིན་རླབས་གཏེར་ཆེན་ཐུགས་རྗེའི་བདག་ཉིད་མཆོག༔ འཇིག་རྟེན་དབང་ཕྱུག་འཁོར་འདས་ཟིལ་གནོན་གྱི༔ ཡོངས་རྫོགས་འདུས་པའི་དཀྱིལ་འཁོར་ལྷ་ཚོགས་རྣམས༔ རྨད་བྱུང་ཏིང་འཛིན་ཛཔ྄་ཀྱིས་རྒྱུད་བསྐུལ་ལ༔ སྐུ་གསུང་ཐུགས་མཆོག་དངོས་གྲུབ་དེང་འདིར་སྩོལ༔ «དགུ་པ་བསྙེན་དམིགས་ནི། » རང་ཉིད་ཐུགས་རྗེ་ཆེན་པོ་ཡབ་ཡུམ་གྱི། ཐུགས་ཀར་ཧྲཱིཿདང་ཏཱཾ་ཡིག་གསལ་བའི་མཐར༔ སྔགས་ཕྲེང་ཟེར་ཐག་ལུ་གུ་རྒྱུད་སྦྲེལ་ལྟར༔ གཡས་གཡོན་འཁོར་བས་ཕྱི་ནང་སྡིག་སྒྲིབ་དག༔ ལུས་ཀུན་ཁྱབ་པས་མཆོག་ཐུན་དངོས་གྲུུབ་ཐོབ༔ སླར་འཕྲོས་ཕྱོགས་བཅུའི་སངས་རྒྱས་བྱང་སེམས་མཆོད༔ ཚུར་འདུས་བྱིན་རླབས་གཟི་བརྗིད་བདག་ལ་ཐིམ༔ འཇའ་ལུས་དཔལ་འབར་རྡོ་རྗེའི་སྐུ་རུ་གྱུར༔ «རྩ་སྔགས་ནི། » ཨོཾ་ཨཱཿཧཱུྃ༔ ཨོཾ་མ་ཎི་པདྨེ་ཧཱུྃ་ཧྲཱིཿ «ཡུམ་གྱི་སྔགས། » ཨོཾ་ཨཱརྻ་ཏཱ་རེ་ཏུ་རེ་སྭཱ་ཧཱ༔ «གཅིག་དྲིལ་སྒྲུབ་སྔགས་ནི༔» ཨོཾ་ལོ་ཀི་ཤྭ་ར་ཏཱཾ་ཏུ་ཏཱ་རེ་ཧཱུྃ་ཕཊ྄ཿ «ཅི་ནུས་སུ་བཟླས་མཐར་དབྱངས་གསལ་ཡིག་བརྒྱ་རྟེན་སྙིང་སྟོང་ཚིག་སོགས་སྤྱི་ལྟར་བྱ། དེ་ནས་ཚོགས་མཆོད་མདོར་བསྡུས་བྱ་བར་སྤྲོ་ན། གཉིས་པ་ཚོགས་མཆོད་བྱ་བ་ལ་དྲུག་ལས། དང་པོ་ཚོགས་བྱིན་གྱིས་བརླབ་པ་ནི། བདུད་རྩིས་བྲན་ལ། » རྃ་ཡྃ་ཁྃ། ཨོཾ་ཨཱཿཧཱུྃ། ཧཱུྃ༔ འོག་མིན་ཀློང་ཡངས་ཕྱོགས་བཅུའི་དཀྱིལ་འཁོར་ནས། །སྐུ་གསུམ་འཁོར་འདས་ཟིལ་གནོན་ལྷ་ཚོགས་རྣམས། །ཚོགས་ལ་གཤེགས་ཤིང་གནས་འདིར་བྱིན་ཆེན་ཕོབ། །དབང་བཞི་བསྐུར་ལ་མཆོག་ཐུན་དངོས་གྲུབ་སྩོལ། ཨོཾ་བཛྲ་ས་མཱ་ཡ་ཕཻཾ་ཕཻཾ་ཛ་ཛཿ ཨ་བེ་ཤ་ཡ་སཏྭཾ། «གཉིས་པ་མཆོད་པ་ནི། » ཧཱུྃ། བླ་མ་ཡི་དམ་མཁའ་འགྲོ་དམ་ཅན་དང་༔ ཆོས་སྐྱོང་གཏེར་སྲུང་དཀྱིལ་འཁོར་སྐྱོང་མཛད་པ༔ འདོད་ཡོན་ལོངས་སྤྱོད་ཞལ་ཟས་ཚོགས་ཀྱིས་མཆོད༔ བཞེས་ནས་དབང་དང་དངོས་གྲུབ་དེང་འདིར་སྩོལ༔ ཨོཾ་ཨཱཿཧཱུྃ༔ ག་ཎ་ཙཀྲ་ས་པཱ་རི་ཝ་ར་ཨི་དཾ་བྷ་ལིངྟ་ཁ་ཁ་ཁཱ་ཧི༔ «གསུམ་པ་བསྐང་བ་ནི། » ཧཱུྃ༔ ཕྱི་ནང་དམ་རྫས་སྤྱན་གཟིགས་མཆོད་པའི་སྤྲིན༔ དངོས་སུ་བཤམས་ཤིང་བློ་ཡིས་སྤྲུལ་པའི་ཚོགས༔ སྟོང་གསུམ་ཁྱོན་ལྟར་ཁེངས་པའི་ཡིད་འཕྲོག་རྫས༔ སྣ་ཚོགས་མཆོད་སྤྲིན་ཀུན་ཚང་རྒྱ་མཚོ་འདིས༔ འཁོར་འདས་ཟིལ་གནོན་དཀྱིལ་འཁོར་ཐུགས་དམ་བསྐང་༔ «བཞི་པ་བཤགས་པ་ནི༔» ཧོཿ ཚོགས་ཀྱི་ཉེས་སྐྱོན་མ་རིག་བླང་དོར་རྣམས༔ རོ་གཅིག་ལྟ་བ་ཟག་མེད་ཏིང་འཛིན་གྱིས༔ གཟུང་འཛིན་དགག་སྒྲུབ་ཉམས་ཆག་སྐྱོན་གྱི་ཚོགས༔ བདག་གཞན་གཉིས་མེད་ཡེ་གྲོལ་ངང་ལ་བཤགས༔ «ཞེས་ཡི་གེ་བརྒྱ་པ་བཟླས། ལྔ་པ་བསྒྲལ་བསྟབ་ནི། »ཧཱུྃ༔ མདུན་དུ་ལྕགས་སྣོད་གྲུ་གསུམ་ནང་༔ དམིགས་བྱ་དགྲ་བགེགས་མྱུར་དུ་ཁུག༔ གནོད་བྱེད་སྲོག་ལ་ཀཱི་ལ་ཡ༔ གཏུབ་ཅིང་ཁྲོ་རྒྱལ་ཞལ་དུ་འབུལ༔ ཨོཾ་ཨཱཿཧཱུྃ་དགྲ་བགེགས་ཀྱི་མ་ཧཱ་རཀྟ་མཱཾ་ས་ཙིཏྟ་གོ་རོ་ཙ་ན་ཁཱ་ཧི༔ «དངོས་གྲུབ་བླངས་ཤིང་ཚོགས་ལ་རོལ། དྲུག་པ་ལྷག་མ་ནི། » ཧཱུྃ། དཀྱིལ་འཁོར་མུ་རན་སྐྱོང་བའི་དམ་ཚིག་ཅན། །ལྷག་ལ་དབང་རྣམས་བཀའ་ཡི་ཕམ་ཕབ་བཞེས། །སྔོན་ཚེ་སློབ་དཔོན་པདྨའི་བཀའ་བཞིན་དུ། །དགྲ་བགེགས་སྒྲོལ་ཞིང་བསྟན་པའི་བྱ་ར་མཛོད། །མ་མོ་མ་ཏྲི་རེ་མ་ཏི་མུ་ཁ་ལི་ཙཎྜ་མ་མ་བྷཀྵ་སི་བྷ་ལིངྟ་ཁཱ་ཧི། «ལྷག་གཏོར་འབུལ་ཞིང་ཕྲིན་ལས་བཅོལ། སྐབས་འདིར་ཆོས་སྐྱོང་གཏོར་འབུལ་བྱ། གསུམ་པ་རྗེས་ཀྱི་བྱ་བ་བདུན་ལས། དང་པོ་མཆོད་པ་ནི། » ཧཱུྃ༔ ཕྱི་ཡུལ་ཚོགས་དྲུག་མཆོད་སྤྲིན་ལྷ་མོའི་གར༔ གནས་ལུགས་ངོ་བོ་དྲན་རིག་སྤྲིན་ཕུང་གཏིབས༔ ཡེ་གྲོལ་རང་བྱུང་སྒྱུ་མའི་རོལ་རྩེད་འདི༔ ཟིལ་གནོན་ལོངས་སྐུའི་ལྷ་ལ་འབུལ་བར་བགྱི། ཨོཾ་བཛྲ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་ཝི་དྱེ་ཤབྡ་རཱུ་པ་ཤབྡ་གནྡྷེ་རཱ་ས་སྤརྴེ་པཱུ་ཛ་ཁཱ་ཧི༔ ཨོཾ་བཛྲ་ཨ་མྲྀ་ཏ་རཀྟ་བྷ་ལིངྟ་སརྦ་པཱུ་ཛ་ཁཱ་ཧི༔ «གཉིས་པ་བསྟོད་པ་ནི། » ཧཱུྃ༔ སྐྱེ་མེད་ཀ་དག་རང་བྱུང་སྙིང་པོ་ཅན། །མི་གཡོ་ཏིང་འཛིན་གསལ་སྟོང་བརྡ་ཡི་སྐུ། །ལོངས་སྤྱོད་རྫོགས་སྐུ་འཕགས་མཆོག་སྙིང་རྗེའི་ལྷར། །དམིགས་མེད་བློ་འདས་དེ་བཞིན་ཕྱག་འཚལ་བསྟོད། «གསུམ་པ་ནོངས་བཤགས་ནི། » ཧཱུྃ༔ བླ་མེད་ཐེག་ཆེན་རྒྱུད་སྡེའི་སྒོར་ཞུགས་ནས༔ རྩ་བ་ཡན་ལག་ཕྱག་རྒྱ་ཏིང་འཛིན་སོགས། ཁས་བླངས་དམ་ཚིག་ཉམས་འགལ་ཅི་མཆིས་པ། མཐོལ་བཤགས་བཟོད་གསོལ་ཚངས་པའི་དངོས་གྲུབ་སྩོལ༔ «ཅེས་ཡི་གེ་བརྒྱ་པས་ལྷག་ཆད་བཀང་༔ བཞི་པ་དབང་བླང་བ་ནི། » ཧཱུྃ༔ ཆོས་དབྱིངས་སྐྱེ་མེད་རང་བྱུང་ཕོ་བྲང་ནས༔ བསྐྱེད་པའི་སྣ་ཚོགས་ཟློས་གར་དཀྱིལ་འཁོར་ལྷ༔ དོན་གཉིས་ལས་བཞིའི་ཕྲིན་ལས་ཤུགས་ཕྱུང་ནས༔ ཡེ་ཤེས་ལྔ་ཡི་དབང་མཆོག་བསྐུར་དུ་གསོལ༔ ཨོཾ་ཀཱ་ཡ་ཝཱཀྐ་ཙིཏྟ་སིདྡྷི་ཧཱུྃ༔ «ཞེས་པས་དབང་བླང་༔ བརྟན་བཞུགས་སྤྱི་ལྟར་བྱས་ལ། ལྔ་པ་བསྡུ་ལྡང་ནི། » ཧཱུྃ༔ སྣང་སྟོང་འཇའ་ཚོན་ཆུ་ཟླའི་དཀྱིལ་འཁོར་ལྟར༔ མི་དམིགས་ལྷ་ཚོགས་དབྱིངས་རིག་ཀློང་ལ་ཐིམ༔ དྲན་རིག་ཆོས་སྐུའི་རྒྱལ་ས་ཟིན་གྱུར་ནས༔ མ་བཅོས་སྤྲོས་བྲལ་ངང་ལ་ཨཱ་རུ་ལྡང་༔ ཨ་ཨ་ཨཱཿ «དྲུག་པ་བསྔོ་སྨོན་བྱ་བ་ནི། » ཧྲཱིཿ བདག་གི་བསྙེན་སྒྲུབ་དུས་གསུམ་དགེ་བའི་ཚོགས༔ མཁའ་ཁྱབ་འགྲོ་བ་རྣམས་ཀྱི་དོན་དུ་བསྔོ༔ ཀུན་ཀྱང་ས་བཅུ་ལམ་ལྔ་མཐར་ཕྱིན་ནས༔ གདོད་མའི་མགོན་པོའི་གོ་འཕང་མྱུར་ཐོབ་ཤོག །«བདུན་པ་བཀྲ་ཤིས་ནི། » ཧྲཱིཿ ཐུགས་རྗེའི་གཏེར་ཆེན་འཁོར་འདས་ཟིལ་གནོན་ལྷ། །ཡི་དམ་དཔའ་བོ་མཁའ་འགྲོའི་ཚོགས་བཅས་ཀྱིས། དེང་འདིར་མི་མཐུན་རྒུད་པ་ཀུན་ཞི་ཞིང་༔ རྟག་ཏུ་དཔལ་གནས་ཉིན་མཚན་བཀྲ་ཤིས་ཤོག༔ «རྗེས་སུ་བསྔོ་སྨོན་ཅི་རིགས་པས་མཐའ་བརྒྱན་ལ་མཐར་སྟོང་ཉིད་འོད་གསལ་གྱི་ངང་ལ་མཉམ་པར་བཞག་པར་བྱའོ། ཐུགས་རྗེ་ཆེན་པོ་འཁོར་འདས་ཟིལ་གནོན་གྱི་ཆོས་སྡེ་ཆེན་པོ་ལས་ཡན་ལག་ལེ་ཚན་དྲུག་གི་ནང་གསེས་བླ་མ་ལོངས་སྐུ་ལྟར་སྒྲུབ་ཀྱི་འདོན་ཁྲིགས་པདྨའི་ཕྲེང་བ་མཛེས་པར་བྱེད་པའི་རྒྱན་ཞེས་བྱ་བ་འདིའང་དུས་གསུམ་རྒྱལ་བའི་ཞབས་ཀྱིས་བཅགས་ཤིང་མ་ཧཱ་གུ་རུ་པདྨ་སམྦྷ་ཝ་ཕྱག་རྒྱ་ཆེན་པོ་མཆོག་གི་དངོས་གྲུབ་བརྙེས་པ་དང་གནུབས་ཆེན་སངས་རྒྱས་ཡེ་ཤེས་འཇམ་དཔལ་ཡ་མཱནྟ་ཀའི་རྒྱུད་ལུང་མན་ངག་རྣམས་ཉམས་བཞེས་མཛད་པའི་གནས་མཆོག་རྒྱལ་པོ་བལ་ཡུལ་ཡང་ལེ་ཤོད་ཅེས་བྱ་བར་རང་གནས་གསང་སྔགས་ཕུར་པ་གླིང་གནམ་ལྕགས་སྒྲུབ་སྡེ་རུ་རབ་གནས་ཆུ་ཕོ་རྟ་ལོའི་ནག་པ་ཟླ་བའི་ཡར་ཚེས་༦གི་ཉིན་སྒོ་ཆེན་སྤྲུལ་མིང་དུ་འབོད་པ་ཕྱོགས་ཉུལ་སྤྲང་པོ་གུ་ཧྱས་སྤེལ་བའི་ཡི་གེ་པ་ནི་རང་སློབ་ཨཽ་ཌཱི་མིང་ཅན་གྱིས་བགྱིས་པ་དགེ་བར་གྱུར་ཅིག། །། »